قانون اتمام حجت پر کچھ اشکالات
ان اشکالات کا جواب میری کتاب، “قانون اتمام حجت اور اس کے اطلاقات: جناب جاوید احمد غامدی کی توضیحات پر اعتراضات اور اشکالات کا جائزہ” ” میں تفصیل سے دیا گیا ہے۔ مختصرا عرض ہے: دینونت کو عذاب خدا نے کہا ہے۔ (9۔14) اس عذاب کا فیصلہ قومی سطح پر کیا گیا۔ قوموں کے ساتھ جب معاملہ قومی سطح پر ہوتا ہے افراد کو نہیں دیکھا جاتا۔ جیسے بنی اسرائیل پر قومی سطح پر لعنت کی گئی لیکن یہ بھی بتایا گیا کہ ان میں بہت سے نیک اور دیانت دار لوگ بھی ہوتے ہیں۔ چنانچہ اس امکان کے ساتھ کہ کچھ لوگوں پر ان کی لا علمی یا قلت تدبر کی وجہ سے حجت تمام نہیں ہوئی، قومی سطح پر ان کا رویہ دینونت کے اظہار میں مانع نہیں ہوا۔ فیصلہ ظاہر کی بنیاد پر کیا گیا یہ درست ہے۔ یہی معاملہ مشرکین سے پہلے منافقین کے ساتھ بھی جاری تھا۔ ان کے ظاہر کی وجہ سے انھیں مسلمانوں میں شامل اور ان جیسے حقوق دیے گئے تھے۔ خدا کا مقصود جزیرہ عرب میں دین کا غلبہ اور معاندین کا استیصال تھا۔ وہ ہو گیا تو منافقین اور مجبوری سے اسلام قبول کرنے والوں کو ان کے ظاہر کی وجہ سے رعایت مل گئی۔ اب ان کا معاملہ خدا کا سپرد ہے۔ انسانی ہاتھوں سے عذاب دیے جانے کی یہ محدودیت ہے۔ عورتوں کو قتل نہ کرنا انتظامی مسئلہ تھا۔ معلوم تھا کہ یہ مردوں کے تابع ہوتی ہیں اس لیے امکان روشن تھا کہ اپنے مردوں کے قتل ہو جانے یا ان کے اسلام قبول کر لینے کے بعد وہ بھی مسلمان ہو جائیں گی۔ اور ایسا ہی ہوا۔ سورہ توبہ کے مطابق جن مشرکین کے ساتھ معاہدہ ہوا تھا ان کے ساتھ معاہدے کے اختتام پر یہی سلوک کیا جانا تھا۔ ہوا یہ ہے کہ فتح مکہ کے بعد مشرکین کو حج کے مہینوں کے اختتام تک کی مہلت دی گئی جس کے بعد سب کے ساتھ قتال کرنے کا حکم دیا گیا قریش نے چونکہ اسلام قبول کر لیا تھا اس لیے وہ بچ گئے نہ کہ معاہدہ کی وجہ سے ۔ عیسی علیہ السلام پر حقیقی طور پر ایمان لانے والے بہت کم تھے۔ جن کے اعداد و شمار میسر نہیں۔ دوسری بات یہ کہ ان پر ہجرت فرض ہو گئی تھی۔ سورہ نساء کے مطابق حضرت محمد ﷺ کے وہ مومنین جنھوں نے ہجرت نہیں کی، ان کا ٹھکانہ بھی جھنم قرار پایا۔ (4: 97) چنانچہ مومنین مسیح میں سے جنھوں نے ہجرت نہیں کی، انھیں اسی عذاب کا شکار کر دیا گیا جو ان کے منکرین پر آیا۔
مندرجہ ذیل روایات میں مشرکین سے اسلام نہ قبول کرنے کی صورت میں جزیہ لینے کا حکم دیا گیا ہے اور آخری حربے کے طور پر جنگ ہو گی لہذا قرآن نے اس بات کا ذکر ہی نہیں کیا جس کے بارے میں صحابہ اور مشرکین دونوں پہلے سے جانتے تھے اور مسلم کی روایت کے تحت نووی کی تشریح بھی مفید رہے گی یہ روایات مسلم ابو داؤد ترمذی ابن ماجہ اور مشکوٰۃ میں حضرت بریدہ سے مروی ہیں